جمهورباشقانی رجب طیب اردوغان ایستانبول‌داکی عربیستان کونسول‌لوغونا گیردیگی اؤتن هفته‌دن بو یانا  خبر آلیناممایان ژورنالیست جمال قاشیقچی‌نین بورادان چیخیب چیخمادیغینین یئنه کونسولوسلوق طرفیندن اثباتینین لازیم اولدوغونو ایفاده ائتدی.
پرزیدنت اردوغان، رسمی گؤروشمه‌لر اوچون گئتدیگی ماجاریستان‌دا، باشباخان ویکتور اوربان ایله، میللی مجلیس‌ده‌کی قبولدان سونرا اورتاق مطبوعات کنفران‌سی دوزنله‌دی.
عربیستانلی ژورنالیست جمال قاشیقچی‌نین ایتکین دوشمه‌سیله باغلی بیر سوال اوزرینه اردوغان، بونلاری سؤیله‌دی:
"بو حادثه‌نین اؤلکه‌میزده خصوصاً ده ایستانبول‌داکی عربیستان باش کونسوللوغون‌دا جریان ائتمیش اولماسی بیزلر اوچون چوخ اؤنم‌لی. تورکیه جمهوریتی اولاراق پرزیدنت صفتیله ده بو پروسه‌نی ایزله‌مک، تعقیب ائتمک بیزیم هم سیاسی، هم اینسانی وظیفه‌میزدیر. بو شخص ژورنالیستدیر، نیشانلیسی ایله بیرگه گلمیش اولدوغو باش کونسوللوق‌دا نکاح ایله باغلی ایشلرینی ائده‌جک ایکن، نیشان‌لی‌سی ایچرییه آلینمیر، اؤزو ایچری گیریر.
ایندی بیر اینسان اؤزو ایچری گئدیب ده بونون دیشاری چیخیب چیخمادیغینی کیمین اثبات ائتمه‌سی لازیم‌دیر؟ اوراداکی باش کونسوللوق چالیشانلارینین. سیزین کامئرانیز، اویونوز بوینوز یوخ‌ مو؟ هامی‌سی وار. بونو نه اوچون ثبوت ائتمیرسینیز، ثبوت ائتمیینیز لازیم‌دیر".
قاشیقچی‌نین سیرادان بیری اولمادیغینی، واشینگتن پست‌دا یازی یازدیغینی وورغولایان اردوغان، بئله داوام ائتدی:
"بو آدام دیشاری چیخدیغی زامان نیشانلیسی ایله تکرار گؤروشه‌رک گئتمه‌سی گرکه‌ن یئره گئتمز می؟ گئدر. بوتون بونلارلا یاناشی، آیین ۲سیندن بو یانا بو آندا الده هر هانسی بیر سند، معلومات، تاپقی یوخ. بیزه مراجعت ائدیلدیگی آندان اعتباراً بو آندا ایستر امنیت تشکیلاتیمیز ایستر استخبارات تشکیلاتیمیز هامی بونونلا ایلگیلی چالیشیرلار. حاضردا باخیریق، یازی‌لی و گؤرسل مئدیادا چوخ چوخ فرق‌لی خبرلر چیخیر. بونلار ایستر ایستمز بیزی ده دوشوندوره‌ن مسئله‌لر".
پرزیدنت اردوغان، قاشیقچی‌نین ایتکین دوشمه‌سیله باغلی بیر آن اؤنجه نتیجه آلماق مجبوریتین‌ده اولدوقلارینا ایشاره ائد‌رک، بونلاری قید ائتدی:
"باش کونسوللوق مقاملاری بورادان چیخدی دئمکله اؤزلرینی قورتارابیلمز. ایلگیلی اورگانلار، اونلار دا بو مسئله‌ده ادعاچی ادعاسینی ثبوت ائتمکله مکلف‌دیر. اگر چیخدی ایسه بونو سیز گؤرونتولرله ده اولسا ثبوت ائتمک مجبوریتیندسینیز، اثبات ائدجکسینیز. قالخیب دا تورک اورگانلارینا هارادا بو سوروشانلار اول بو نئجه اولدو دئیه بونو سوروشمالاری لازیم. قالدی کی، تورک هاوا یوللارینین و یاخود دا هاوا لیمانینین گیریش چیخیشلاری بونلارین هامی‌سی اینجه‌لنیر. بو گیریش چیخیشلاردا دا (حادثه گونو) عربیستان‌دان گلن بعضی آداملار وار. بونلارلا باغلی دا، بایلگیلی بوتون اورگانلارا بیرلیک‌ده ایشلرینیزی یئریده‌جکسینیز و اونا گؤره ده ساوجیلیغیمیزین وئرجگی راپورلاری گؤرجییک دئییریک".
